b'\n_START_ARTICLE_\nP-700 Granit\n_START_SECTION_\nRazvoj\n_START_PARAGRAPH_\nGotovo paralelno s po\xc4\x8detkom primjene protubrodskog raketnog krstare\xc4\x87eg sustava P-500 Bazalt, projektni biro OKB-52 po\xc4\x8deo je radove na konstrukciji i ispitivanju novog sustava koji bi naslijedio P-500 ali koji bi bio mo\xc4\x87niji od svog prethodnika._NEWLINE_Ako je sustav P-500 Bazalt predstavljao tajnu i iznena\xc4\x91enje, onda je sustav P-700 Granit (po NATO klasifikaciji SS-N-19 Shipwreck) bio zapravo najve\xc4\x87a misterija, ali i no\xc4\x87na mora ameri\xc4\x8dke ratne mornarice. O projektilu i mogu\xc4\x87nostima sustava nije se gotovo ni\xc5\xa1ta znalo. U javnosti se nije pojavila niti jedna jedina slika rakete ili va\xc5\xbenijih dijelova sustava. Ne\xc5\xa1to malo podataka i snimki prikupile su ameri\xc4\x8dke snage tijekom sovjetskih ispitnih lansiranja. No, to ni izdaleka nije bilo dovoljno da se stekne prava slika o izvanrednim mogu\xc4\x87nostima tog sustava. Tek negdje po\xc4\x8detkom 2001. procurile su na Zapad cjelovite informacije koje su sastavile ukupnu sliku o ovom raketnom sustavu koji se proizvodi u ASCM i LACM ina\xc4\x8dici._NEWLINE_Sovjetski in\xc5\xbeenjeri su po\xc4\x8detni projekt od kojeg su krenuli redizajnirali tako da je u kona\xc4\x8dnici raketa 3M-45 ima duljinu od 10,5 metara. \xc5\xa0irina tijela rakete iznosi 0,9 metara, a raspon slo\xc5\xbeivih krila iznosi 2,6 metara. Raketu je mogu\xc4\x87e lansirati s povr\xc5\xa1inskih brodova i podmornica te bombardera Tu-22M. Podvodno lansiranje izvodi se s dubina od 30-50 metara, pri \xc4\x8demu brzina podmornice ne smije prije\xc4\x87i brzinu preko 3 \xc4\x8dvora. Nakon izlaska na povr\xc5\xa1inu i po\xc4\x8detnog ubrzavanja, otpadaju boosteri tipa RD-0231, a projektil dalje pokre\xc4\x87e KR-93 mlazni motor._NEWLINE_Tehni\xc4\x8dki zahtjevi koji su postavljeni pred ovaj sustav bili su o\xc4\x8dito u jednom trenutku prevelik zalogaj za sovjetsku raketnu industriju, tako da su prvi letni testovi zapo\xc4\x8deli tek 1975. Zbog nepredvi\xc4\x91enih pote\xc5\xa1ko\xc4\x87a, sustav nije bio spreman za uvo\xc4\x91enje u operativnu uporabu sve do o\xc5\xbeujka 1983.\n_START_SECTION_\nTakti\xc4\x8dka uporaba\n_START_PARAGRAPH_\nUporaba ovog sustava temeljila se na istom konceptu kao i kod sustava P-500 Bazalt: na masovnom projektilskom napadu na ameri\xc4\x8dke takti\xc4\x8dke grupe nosa\xc4\x8da zrakoplova. Postojala je samo jedna ali vrlo va\xc5\xbena razlika: P-700 Granit je bio puno ubojitiji nego P-500 Bazalt. Sustav je koncipiran za ispaljivanje salve 12-24 projektila koje su izravno vo\xc4\x91ene pomo\xc4\x87u za\xc5\xa1ti\xc4\x87enog data-linka prema svojim ciljevima preko satelitske mre\xc5\xbee. Podmornice i povr\xc5\xa1inski brodovi mogu dobiti koordinate ciljeva i preko sovjetske mre\xc5\xbee visokofrekventnih (HF) radara instaliranih na tada\xc5\xa1njim obalama SSSR-a.\n_START_SECTION_\nSvojstva\n_START_PARAGRAPH_\nNapadni algoritam na sustavu P-700 Granit pone\xc5\xa1to je izmijenjen u odnosu na svog prethodnika. Jedan od projektila iska\xc4\x8de na visinu do 7000 m i brzinom od oko 2,5 Macha kre\xc4\x87e po koordinatama dobivenim preko data-linka. Za razliku od svog prethodnika, kod Shipwrecka se radarska glava za navo\xc4\x91enje uklju\xc4\x8duje vrlo kratko i u nepravilnim razmacima tako da protivniku da \xc5\xa1to je mogu\xc4\x87e manje \xc5\xa1ansi za presretanje. Dobiveni podaci se analiziraju i uspore\xc4\x91uju u digitalnom procesoru koji ih \xc5\xa1alje ostalim projektilma koji brzinom ve\xc4\x87om od 1,7 Macha na visinama 5-8 ili 15-30 (mogu\xc4\x87nost izbora) lete dalje prema ciljevima. U slu\xc4\x8daju obaranja ili kvara izvidni\xc4\x8dkog projektila, algoritmom unaprijed odre\xc4\x91en projektil preuzima vodstvo ostatka salve. Projektili sustava P-700 Granit opremljeni su sustavima za zavaravanje protivnika i uspje\xc5\xa1nu penetraciju kroz slojeve njegove obrane. U zavr\xc5\xa1noj fazi napada svaki od projektila prelazi na poseban, unaprijed odre\xc4\x91en kurs i profil napada koji je za svaki krstare\xc4\x87i projektil razli\xc4\x8dit. Na taj se na\xc4\x8din napad mo\xc5\xbee u\xc4\x8diniti manje predvidljivim a bliska obrana CIWS sustavima gotovo nemogu\xc4\x87a.\n_START_SECTION_\nNavo\xc4\x91enje\n_START_PARAGRAPH_\nNavo\xc4\x91enje raketnog sustava na ciljeve mogu\xc4\x87e je ostvariti satelitskim linkom, HF linkom, inercijalnim sustavom (s obnavljanjem podataka tijekom leta rakete), vlastitim radarskim pretra\xc5\xbeiva\xc4\x8dem, IC pretra\xc5\xbeiva\xc4\x8dem te anti-radarskim navo\xc4\x91enjem. Vitalni dijelovi rakete su dodatno za\xc5\xa1ti\xc4\x87eni protiv djelovanja CIWS brodskih sustava.\n_START_SECTION_\nBojevna punjenja\n_START_PARAGRAPH_\nBojna glava mo\xc5\xbee biti klasi\xc4\x8dnog tipa sa 750 kg visokorazornog eksploziva ili nuklearna snage 500 Kt. Prema zapadnim procjenama, domet unaprije\xc4\x91enih ina\xc4\x8dica rakete 3M45 dose\xc5\xbee od 550 do \xc4\x8dak 625 km (337 Nm). Protubrodski sustav P-700 Granit instaliran je na podmornice tipa Oscar-I i Oscar-II. Na oba tipa podmornica instalirano je po 24 lansera.\n_START_SECTION_\nPrimjena\n_START_PARAGRAPH_\nZbog svojih velikih gabarita, sustav P-700 Granit je isto kao i njegov prethodnik P-500 Bazalt primjenjiv samo na velikim povr\xc5\xa1inskim brodovima. Instaliran je na \xc4\x8detiri nuklearna bojna krsta\xc5\xa1a klase Kirov (20 lansera) i na nosa\xc4\x8d zrakoplova Kuznjecov (12 lansera). Lanseri na brodovima postavljeni pod kutom od gotovo 47\xc2\xb0 prema uzdu\xc5\xbenici broda. Lansirni sustav koristi se komprimiranim zrakom i izravno je prenesen s podmornica Oscar._NEWLINE_Lansirni sustav projektiran je tako da mo\xc5\xbee ispaljivati projektile pojedina\xc4\x8dno ili u plotunu od 2, 4 ili 8 projektila i mogu biti simultano lansirani u bilo kojoj kombinaciji lansera i projektila na vi\xc5\xa1e ciljeva. Razorna uni\xc5\xa1tenja (100\xc2\xa0% uni\xc5\xa1tenje brodske konstrukcije) klasi\xc4\x8dna bojna glava izaziva u polumjeru od 25 m od mjesta udara.'